# Ra Gerusalemme deliverâ/Canto XX.

Canto XX. ../Canto XIX. ../Catalogo de' Sig. Associati alla presente Traduzione IncludiIntestazione 26 maggio 2014 75% Da definire
Ra Gerusalemme deliverâ Autori vari 1755 CC BY-SA 3.0 GFDL Indice:Ra Gerusalemme deliverâ.pdf //it.wikisource.org/w/index.php?title=Ra_Gerusalemme_deliver%C3%A2/Canto_XX.&oldid=- 20160303153554 //it.wikisource.org/w/index.php?title=Ra_Gerusalemme_deliver%C3%A2/Canto_XX.&oldid=- 20160303153554
CANTO XX.
Tradûto in Lengua Zeneize
DA RO SIG. ZAN'AGOSTIN GASTALDI.
ARGUMENTO.
Arriva dri Paghen ra gran Collega, E fa guerra ostinâ con ri Crestien. Soliman chi ro vœu fá stá renega In ra Torre, esce a battise sciù i cen Con Aladin: ma ro Meistro in buttega Trœuvan, e a tutti de morî conven. Rinardo Armidda appracca: i nostri fan Scempio dri Turchi, e allegri in Géxa van.
1
Ro Sô marciava tiraoù da i volanti. Quando i Turchi in ra Torre assediæ, Da lonxi un nuvero vên fâse avanti: Comme Garro che i monti ten fascæ Dra Çeruxe, osservaoù da i Naveganti: Scrœuvan per fin che l'è ro campo amigo, Da ro quæ spean d'esse levæ d'intrigo.
2 Allora incomençò quella gentaggia A buttâ crîi, che no ve sò dî, Re Grue pareìvan quando in righinaggia De primaveira passan chi da noî: Ghe cresce a un tempo ra força, e ra raggia, Pensan co i Franchi de cangiá vestî; Chi balla, chi desprexa, e chi se mette A sœunâ d'allegria re castagnette.
3 Sentendo ri Françeixi sto fracasso S'accorzan presto comm'o l'è nasciûo: Da un'artura miran carâ in basso Ro gran soccorso, che gh'era vegnûo. E pù, (oh che Campioin!) con gran sciamaçço Çercan d'andâse a batte a pêto nûo. Ra Zoventù fremendo amuttinâ Perchè se batte, a crîa, ra generâ.
4 Ma ro Buggion, ch'ode sti desbaratti, Sciù sto pointo no dà oreggie a nisciun: E dixe a ri ciù ardîi: eh che seì matti! Ne parleremmo doman a zazzun. Scaramuççe no vœuggio, ni sciaratti, De rescioro bezœugno ha un poco ognun. E questo foscia o fe perchè credessan Ri nemixi che lô dra poira avessan.
5 Così aspêtando fan dre cose tante Fin che ro nœuvo dì faççe retorno. Nè mai fu visto l'aria ciù brillante, Che in ro spointâ dro memorando giorno. Sprandiva l'arba comme un diamante, Che a l'avesse dro Sô ri raggi attorno Pareiva; e per veì mêgio, ro scipario Tiraoù fu in çe, nè sgarra ro lunario.
6 Goffrè in veì ra bella mattinâ, Tira fœura ro Campo squadronaoù. Manda Raimondo in giro pe osservâ Fra ra sò gente, e quella che ha menaoù Ro Palestin, che in numero prevâ, Soria avendo squæxi spopolaoù; E perch'o no sæ solo a un'occasion Unîghe de Guascoin vosse un Pleutton.
7 Marcia Goffrè co intepidezza tale, Che se ghe lêze in fronte ra vittoria. Ra grazia dro Segnô, ciù che mortale, Ro fa spiccâ, ma sença vanagroria. Che Çezae? che Allisciandro? un a lê uguale Nascerà un giorno a Prê solo, o in Portoria. A ri œuggi, a i gesti, in somma pe ogni parte Çærto direiva ognun, questo l'è Marte.
8 Fæto poco camin in pavariña Se vê in faccia l'Ezerçito Pagan. E de stocco piggiâ fa ra colliña, Ch'o l'ha a re spalle, e a ra senestra man. In fronte larga ra Truppa destiña, Streita in ri sccianchi zù verso ro cian, In tro mêzo i pedoin o te gh'asbrîa, E fa doe are dra cavallaria.
9 In ro senestro corno appresso l'ærto Dro monte zà occupaoù, che l'assegura, Lascia un, e l'âtro Prinçipe Robærto. Dà ro scito de mêzo a ro fræ in cura. E lê a ra drîta o sfila, ond'è l'aværto, E ciù perigoroso dra cianura, E ro nemigo, che ha ciù gente, pœu De mettero sperâ int'ro rattairœu.
10 Per fâse forte chì dri reggimenti Veteren fâ passâ con çærta truppa, Ra quæ fa caxo de vegnî a ri denti, Comme a fareiva de mangiâ uña zuppa. Pœuscia un squadron de Cavagêi ciù ardenti Gh'azzonze con re sò lamme dra luppa. Formaoù sto corpo de fanti, e cavalli, O ghe lascia Rinardo a dâ ri balli.
11 Dixe a ro mæsmo: tutta ra speranza De vinçe re nostr'arme l'han sciù voî. Ma per no dâ a i Paghen gran desmostranza Da quest'are ri vostri fæ crovî. Veggando ro nemigo chi s'avanza Piggiæro a i sccianchi, e fæmero toscî. S'errô no façço o l'averà pensaoù Attacâne a re spalle, o da ro laoù.
12 E sorve d'un cavallo, che sgœurava O fesse ra revista de l'armâ. Con vizzêa aværta ra faccia mostrava O se veìva int'ri œuggi furminâ. Dri dubbioxi trovando i confortava, No lasciando i ciù bravi de laodâ; A chi o promisse roba, a chi dinæ, A chi de dâghe posti ciù avançæ.
13 A ra fin se fermò d'onde dra gente Ciù nobbile, e çernûa stava ra sciô, E començò da un lœugo assæ eminente A parlâ con grandissimo savô: Comme da ra Bocchetta zù in torrente Ven ra neive desfæta da ro Sô; Eran ri sò descorsi, e così a ton, Ch'o n'imbrignava Lodi, e Bôdisson.
14 E' pù vegnûo ancœu quella giornâ, Pe ra quæ eì buttaoù tanti sospîi, Da poeì a braçço aværto massacrâ Ri nemixi de Dio chì tutti unîi. Se savesse i sò arcani interpretâ, Diræ che senza fâghe tanti asbrîi; Stà scrîto in çê, che con uña battaggia Ro cointo aggiusteremmo a sta canaggia.
15 Çento vittorie ottegniremmo in uña Ne ghe sarà ciù reizego o fadiga Sciù ro mæ onô n'aggiæ poira nisciuña In veì tant'ommi, ch'ha l'armâ nemiga. Questa marmaggia mai ben se raduña, Nell'ordinâse sempre ciù s'intriga: In gran parte son gente da baston, Sicchè pochi porran intrâ in azion.
16 Ne vegniran incontra regâçê; Ma sença cœu, senç'arte, e sença forza, Comme castagne guaste, o rozziggæ Che poæran boñe in veìre con ra scorza. Se a peççigane un çento començæ, Ro resto farà subito de l'orza; Miræ zà a quanti tremma in man ra spâ; Parælan giusto uscîi da l'Ospiâ?
17 Veddo là un Capitañio gallonaoù, Con ri mostasci a côa de scorpion, Foscia o l'avrà zà j'Arabi dommaoù, Ma pe ressiste a noî o non è bon. Quando quest'arte o l'avesse tettaoú, Côse farâlo in tanta confuxon? Pochi o conosce, lê no è conosciûo; Atro ghe vœu, se Briggida è a ro scûo.
18 Mi sì che Cappo son d'Ommi çernûi, Capaçi a stâ treì giorni con un pan; Quando átre votte se semmo battûi Semmo stæti portæ in parma de man: Sò ri paeixi onde voî seì nasciûi, Sò dive chi è Martin, chi è Çeprian; Se un de voî âtri fa fœura l'anghilla, Sò dî se l'è ro Gioppo o pù Ballilla:
19 Mi no pretendo che arrôsæ montagne, Ni che me regalæ un gran giojello. Ma fœu de tempo no çerchæ lazagne Comme r'invriægoin per Pontixiello: Fæve chì onô comme in re âtre campagne, Che dri nemixi se farà un maxello. Emmo descorso assæ? Veggo distinto In cêa d'ognun ro cœu; andæ ch'eì vinto.
20 Mentre o l'è per finî queste raxoin Verso ra fronte un lampo cæo ghe ven, Girando comme da ro Bicciolin Quando a ra stæ de nœutte a çe seren Vegnî se vè dri lampi sença troin; Se vè cazze dre stelle là a Prien: Parse, che questo lampo desse un segno De doveì perde i Turchi, e vitta, e Regno.
21 Forsi (se dro Segnô in ro gabinetto Dell'Ommo penetrâ poesse ra mente) Penseræ, che mandaoù fu un’Angeretto De ciù, per stâ sempre a Goffrê da rente. Quando con un parlâ sì douçe, e sccetto O misse in ordenança ra sò gente, L'Egizio Capitañio no tardò
In ordenâ, e confortâ ra sò.
22 Re schere fe' sciortî quand'o s'accorse, Da lontan, che i Françeixi s'accostavan. E per mostrâ d'aveì dro paro e forze Ra scimia dri Crestien faççendo stavan; Lê o corno drîto, a dîra sença scorçe, Ro senestro Artamôo comandavan; Muleasso fra lô meña i pedoin; E Armidda è in mêzo con ri sœu campioin.
23 Stà sciù ra drîta ro Ræ dr'Indien, Tisaferno, e ro quarto generâ. Artamôo và donde verso i cien L'ara senestra pœu presto sgorâ, Con lê gh'è i Ræ de Persia, e i Ræ Africhen, E i doî nasciûi a ra Zona affogâ; Che con arco, barestra, e caççafrusto Se creddan de fâ un'olea de bon gusto.
24 Così Emiren l'Ezerçito Pagan Dispoñe, e và girando in ogni parte: Per chì n'intende o gh'ha ro Dragoman De laode, premj, e peñe o l'usa l'arte. Procura invigorî de man in man Quelli spojoxi, ch'o trœuva in desparte: Diggando semmo tanti chi accampæ Da fa fuzzî i nemixi a miccelæ.
25 Descrive a chi ha dro cœu scempj, e rapiñe Zà fæte da i Crestien così a ro vivo, Che a quelli pâ de veì fumâ casciñe, E de sangue Ottoman serpezzâ un rivo. Esto can con st'astuççie soprafiñe, A ra vendetta dà gran inçentivo; Ra pattria, e ra famiggia desperâ Con ra sò lengua fa così parlâ.
26 Re me moschêe, ro me arcoran da forti Deffendeime da ra furia Françeize. Re figgie, e ri osse dri besavi morti Badæ ben, che no seggian vilipeize. A voî, carreghi d'anni, i vêgi accorti Segnan cianzendo e da lô fæte impreize; Ra moggiæ scaveggiâ, che s'attapiña Mostra ro letto, e ri figgiœu int'ra chiña.
27 Pœuscia o dixe a ciù d'un: L'Axia campioin Ve fa dell'onô sò, così a voî tocca Fa ch'esti quattro barbai ladroin Vœumitan ro boccon piggiaoù zà in bocca. Con queste, e âtre simili invenzioin Metteiva sciù quelli morri de rocca. Ma i Capitañii de parlâ finin, E ri Ezerçiti son tosto vexin.
28 Maraveggioso, e grande era mirâ Ri doî campi vegnûi a faccia fronte: Che con ra gente in ordine postâ Re moen tegnivan a l'assâto pronte. Sparse a ro vento e bandere ondezâ, Gallezâ e ciumme a i berettin de Bronte: Abiti, bordi, impreize, arme, e coroî D'oro, e ferro a ro Sô, lampi, e sprendoî.
29 Pareiva de Gambin ro canniaoù L'un campo, e l'âtro con tent'aste in ære. Han ri archi atteizi, han re lançe appontaoù, Tiran dre freççe, e fan sgœurâ dre gære. Pe andâ con ro patron è appareggiaoù Ogni cavallo, e ne dà prœuve cære, Raspa, nitrisce, e non attrœuva lœugo, Gh'esce da re narixe e fumme, e fœugo.
30 Bello a sta bella vista è sin l'orrô, E nasce dro piaxeì fra ro spavento. Dre tombe ro terribile fragô Porta a re oreggie quarche godimento. Ro campo dri Fedeli assæ minô, Mostra che un sò sordatto vâ per çento. J'añimi re sò trombe aççendan mêgio, E re so arme luxan comm'un spêgio.
31 Fessan re trombe dri Crestien l'invîo: J'âtre resposan, e aççettan ra guerra. Dâ i Franchi ro Segnô fu riverîo In zenoggion, e pœu baxan ra terra. Eccote in mezzo ro campo sparîo: L'un con l'atro nemigo zà s'affærra. La badaluffa è zà in ri corni, e avanti Se bœuttan con ra sò battaggia i fanti.
32 Ma chi fu mai quello primmo Crestian, Che con l'asta a uña cicciora fe i riççi? Ti, o Girdippe, che ro grand'Ircan, Che regnava in Ormus primma ferissi, (Vosse ro çê d'uña donna a ra man Dâ sta groria) e ro pêto ti gh'arvissi. Cazze ferîo ro Grogno, e intanto o sente Sbatte dre moen a ra nemiga gente.
33 Avendo rotto l'asta ra so spâ, St'amazone de botto caccia fœura, Contro i Persi a galoppa inveninâ, E a ciù d'un fa satâ ra cagairœura. A l'inquarta a Zoppîo uña stoccâ, Ghe sparte un scianco, e via l'añima sgœura: Pœuscia Alarco a ferì int'ro bello mêzo Dra gora, e ghe segò ro canorêzo.
34 Da un reverso Artazerze stramaççaoù Cazze in terra, Argeo mœu ferîo de pointa: Ra senestra a Ismaello a l'ha taggiaoù, Onde cêgando a sta a ro braçço zointa. Da ra man cheita sente abbandonaoù Ro cavallo re reddene, e de cointa Andando chì, e là sempre de ronça, Passa int're fire, e ri ordini desconça.
35 Questi, e âtri, dri quæ ri nommi spersi Son dall'antighitæ mandò a bordosso Con Pilatto a parlá: fra tanto i Persi Per despoggiâra ghe van streiti adosso. Ma ro Marîo in veì sti brutti versi, Per dâghe aggiutto corre a ciù no posso: Appeña l'è vexin a ra Moggê, Ghe ven tanto de cœu a quella, e a lê.
36 Co'un'arte de scrimî, ch'inbarlugava Mai pratticâ da Françesco Bonetti; Fessan in vista de chi ri osservava Cose degne d'istœuria, e de fogetti, Ogni ferro, che a Odoardo s'aventava, A rebatteiva mêgio che Sacchetti: Con ro scuddo da e freççe lê ra crœuve, Nè poira de morî ro fa remœuve.
37 Così un ra vitta de l'âtra deffende, E fa l'uña de l'âtro ra vendetta. Odoardo Artaban morto destende, De Boecan patron de l'Isoretta; A Arvante che Girdippe ardì d'offende, Dre bele bœutta in fasci ra cascetta. Quella co'un taggio fra e seggie a Arimonte, Chi dava a ro so amò, sparte ro fronte.
38 Tâ straggio fan dri Persi, ma ciù assæ Dri Franchi fa ro Ræ de Sarmacante; Corpo non tira, che aççertaoù no sæ, Senza sbertî quarche cavallo, o fante, Quelli chì pœuran dîse fortunæ Che ferîi strenzan l'œuggio in un’instante, Perchè quarch'un se ancon vivo languisce, Ro cavallo ro pesta, e ro finisce.
39 D'Artamôo da e botte morto resta Ro grand'Ardonio, e Brunellon robusto: A un o gh'ha taggiaoù l'ærmo, e ra testa, Che a ghe pende spartîa zu pe ro busto. In l'âtro appeña ra gran spâ s'arresta, Onde dro rîe comença ro gusto; A segno che (con spettacolo orrendo) O rîe comme i coniggi, e mœu riendo.
40 Nè solo questi doî ro braçço forte Dro Persian mandò a l'âtro mondo; Ma con lô ro rigô provon dra morte Gentonio, Guasco, Guiddo, e Roximondo: Chi era da lê lontan ebbe gran sciorte, Quando o l'ammenestrava zu a riondo. Chi pœu mai dî, e chi ha mai contaoù Quanta gente, e in che moddo o l'ha amazzaoù.
41 Nesciun con sto bestion vœu affrontâse, Nè mostrâ d'assâtaro da lontan. Solo Girdippe vosse un pô provâse, Se ghe rêsciva scacciâ ro barban. Pœu Talestri, e Tomiri smincionâse, No s'è moæ visto un'átra, a fæ de can, Che comme lê, ro spavento dre guære, Agge lasciaoù int'ra pança de sò moære.
42 A ro ferì d'onde de smarto, e d'oro Luxiva uña coroña sciù l'ærmetto A ne fe peççi, e a l'obbrigò Artamoro Ra testa artêa de chinâ un pochetto. Sto corpo a quello fu de gran desdoro Nè piggiò ro nemigo pe' un cadetto: Ma o no tardò a vendicâ l'affronto: L'ingiûja, e ra vendetta fu in un ponto.
43 Tutt'a un tempo dra donna in fronte o lascia Uña botta con massimo perigo, Ro senso, e ro vigô se ghe descascia: Per cazze a l'è, ma ra sosten l'amigo. Ro Persian de rîe se desganascia, Che de finîra no ghe premme un figo; Comme Lion, che quand'un Ommo è in terra Ro guarda, e passa senza fâghe guerra.
44 Ormondo in tanto, a ra quæ man gaggiarda Era appoggiaoù dra treitorîa ra cura, Se mesccia con ra sò fâsa coccarda Tra i Franchi con r'inteixi dra congiura. Così ri Lovi sciù ra nœutte tarda Se finzan chen quando ra neggia è scura, E in re mandre d'intrá con ra speranza, S'intafuran ra côa sotta ra pança.
45 S'andavan accostando, e quæxi a scianco Dro bon Goffrê ro fêo Pagan se misse. Ro segno allora corô d'oro, e gianco Ro Capitañio (a lê sospetto) visse: Eivero chì quell'assascin, che Franco Studia pareì, con finte insegne, o disse; L'infame aççion con ri sò sghærri o tenta; E in così dî, a ro treitô s'aventa.
46 A morte ro ferisce, e ro briccon Non dà, non se deffende, nè retîa; Comme s'o foisse avanti ro Gorgon, (Con tutto ro sò ardî) o pâ de prîa. Ogni sciabbra, ogni spâ, ogni sponton A lê s'oppoñe, e a ra sò compagnia. Zen in freguggie, e non è maraveggia Se ro peçço ciù grosso fu l'oreggia.
47 E pœu, che dro nemigo sangue brutto, Se vè ro Capitañio intrâ in battaggia, Speroña ro cavallo per dâ aggiutto Onde ro Perso e squaddre assâta, e straggia; De mœuo, che n'andereiva un pô per tutto, Comme de pûa, quand'è vento a canaggia A i sò che fuzzan o menaçça, e crîa, Se ferman questi, e lê ro Turco sfîa.
48 Començan chì sti doî carzœû dri amixi Duello, che mai visse Ida, ni Xanto; Bardoin a Muleasso ri barbixi Çerca in desparte d'arrancâ frattanto: Segue átra zuffa, che i cavelli grixi Faræ vegnî, dro monte in l'átro canto, Onde fan dra toniña de sò man L'Egizio, Tizaferno, e l'Indian.
49 Ro primmo s'afferrò con un Robærto, S'un è giojetta, l'átro è ro mæ cœu. Ma l'Indian ha l'ærmo a l'âtro aværto, E ghe smaggia ro giacco ciù ch'o pœu. Tizaferno non ha nemigo çærto De battise ghe pâ con dri figgiœu; Scorrattando dra gente ond'è ra carca, Spedisce fardi de Caronte in barca.
50 Scombattendo così stavan sospeixi Fra mêzo ro timô, e ra sperança. Ro campo è semenaoù de scuddi, e arneixi Rotti, e taggiæ, e de scurçoin de lança; Parte ciantæ, parte in terra desteixi De spoæ a ro pêto, e âtri ferri a ra pança; De corpi chi sorvin, e chi boccûi, Chi no ancon despoggiæ, chi affæto nûi.
51 Mœû ro cavallo a ro Patron da presso; Un cameradda è apresso l'âtro stinto; A ro nemigo ro nemigo, e spesso Sciù'n morto è un vivo e un vinçitô sciù'n vinto No gh'è silenzio, ni fracasso espresso Ma se sente un mormojo non distinto. Fremme de raggia, e de furô se sente Chi spâa l'urtimo tîo, chi è lì languente.
52 Re arme che allò rendeivan ciù allegrîa, Che non è de Versagge in ro giardin, Han caxionaoù tanta malinconîa, Che pâ zà nœutte, e sì l'è de mattin. Ra luxe a l'oro, e a ro ferro è sparîa, De sangue, e morte ogni sentê l'è pin. S'ærze gran pûa, e per tutto se caccia: De sta forma ri campi han cangiaoù faccia.
53 Ri Arabi, i Mori, e ri Etiopi allora, Che sciù ra fin dro laoù senestro stavan, Sciortendo con fâ a l'uso dra gran gora; Dri nemixi a ro scianco se giravan. Con freççe, e con sasciæ in un quarto d'ora Da lontan ri Françeixi zà frosciavan: Rinardo ra sò schera in marcia misse, Parse che un terramotto, e un tron vegnisse:
54 Aximîo de Meroe dra strinâ Etioppia ro primmo era dri forti. Rinardo un taggio te ghe lasciò andâ Fra collo, e busto, e ro spedì a ri morti. Ro gusto dra vittoria fe adesciâ Uña gran vœuggia dro sangue, e dre morti In l'ardîo vinçitô, ro quæ fe cose Da fâ sœunnâ per trent'agni re pôse.
55 Dæ ciù morti che botte, e pù se sente Spessegâ botte, che poæran gragnœura. Comme pâ, che træ lengue ro serpente Agge, sì spesso uña ne tira fœura; Così armâ de træ spoæ creîva ra gente, Che ra sò man girasse a mœuo de mœura. Restan imbarlughæ quelli sœunaggi, E ra poîra ghe fa veì biscie, e baggi.
56 Ri Ræ neigri, e ri tiranni Africhen L'un dent'ro sangue de l'âtro desteize. E adosso i sœu compagni ghe cazzen, Che de pareggio ardî l'exempio aççeize. Tomban comme stronelli ri Paghen In terra a muggi, senza fâ deffeize. Questa guerra non è, ma l'è un maxello, Onde ra gôra aspêta ro cottello.
57 No sten guæri però a scangiá caroggio, Vortando a questo furmine re scheñe. Fuzzan re turbe, e segue un tâ borboggio, Che no re tegniræ manco e cadeñe: Ro Vinçitô re scorre a passo doggio, Levandoghe ro sangue d'int're veñe; Ma in veì che scappan comme desperæ, Ro seguitâri ciù ghe pâ virtæ.
58 Perchè de San Michê ro bastion, S'oppoñe a ro sciusciâ dra tramontaña, A cangia i sciusci in un gran sigoron, Ni così a fa in Bezagno sciù rà ciaña. Fa scciumma, e boggie comme un caderon Ro má int'ri scœuggi, in âto ciù o s'ascciaña. Così Rinardo s'o n'ha gran contrasto, Ghe scemma ro furô, fa manco guasto.
59 Dapœu, che a chi fuzziva o dessistè De fâ sentî ro peizo dra sò man; Verso ra fantaria lê se vôzè, Ch'ebbe l'Arabo a scianco, e l'Affrican: Chi doveiva soccorera non poè, Mentre o l'era zà morto, o assæ lontan. Con ra sò gente d'arme, de traverso, Investe ri pedoin, e i manda in sperso.
60 Sœunando zù a doggin comme de festa, Rotto ogn'intoppo int'ro mêzo gh'intran; Ne fen pezzi; ro vento, e ra tempesta Sì presto non accorega ro gran. De sangue lastregâ ra terra resta, D'arme, e de corpi che strateixi stan; Senza risguardo ra cavallaria, Ghe passa adosso, e pœuscia a tira via.
61 Rinardo d'onde sciù'n carro indoraoù Armidda stava in aria de guerrera, Capitò, e visse dra mæsma a ro laoù Quanti merlotti, e quanti amixi gh'era; Conosciûo da ciù segni a l'ha miraoù Con desidêjo, ma con storbia cera. Lê in faccia un pô se scangia a questo lœugo, Quella allò smorta ven, pœu tutta fœugo.
62 Schiva ro cavaggêo sto carro, e passa Mostrando d'aveì âtro a che pensâ; Ma sciù ro carro chi è comm'in terrassa In franchixe no vœu lasciâro andá Tenta ognun contro lê de fá man bassa; Lê mæsma l'arco a l'attende arraggiâ. Per fá sgœurâ ra freçça a l'era lîe, Ma amô ghe fe vegnî ro granfio a e dîe.
63 S'armò amô contro sdegno, e fe paleize, Che ro sò fœugo gh'è, che ascoso tegne. Ra man træ votte per tirâ desteize; Træ votte ra chinò, e se trattegne. Vinçè a ra fin ro sdegno, e l'arco ateize, De voreiro amaççâ pá ch'a s'impegne. Tirò uña freçça, e intr'ro cœu a disse aprœuo Fasse Dê, che sto corpo vaghe a vœuo.
64 De patto a piggieræ, che rettornasse A derrê ra saetta int'ro sò cœu; Se a fa così scrignâ, se pù o l'amasse, Cose fareila? O amô quanto ti pœu! Pœuscia pâ che ciù caxo a no ne fasse, Ro furô a ra pascion çedde no vœu. Vivo un pô a ro vorræ, uo$^{[sic]}$ pô in quartetti E intanto ro panê ghe fa piççetti.
65 Ma no fu in tutto ra botta fallîa, Che de Rinardo a ro pêto arrivò; E trovaoù l'armadura assæ indurîa, Ra saetta dra donna se spointò. Quello gh'ôze ro sccianco, e lê avilîa Credendo d'êsse, de raggia sciammò: Spesso con l'arco a scroccin$^{[sic]}$, e non fa ciaga, E mentre a tîra freççe amô l'inciaga.
66 Fra lê a dixeiva, sarâlo ingiarmaoú, Che dra forza nemiga no fa cura? De quello bronzo averâlo fasciaoù Ro corpo, ond'o l'ha l'añima sì dûra? Dri œuggi, e dre moen ra breiga ho via buttaoù Sì forte è ro rigô, chi l'assegûra: A re boñe son vinta, e vinta armâ, Nemiga, o amante sempre desprexâ.
67 Donque ciù ninte aoura de fâ m'avança Per veì se cangia rotta ro destin? Povera mì! ma n'ho d'aveì sperança In ri mæ Cicisbei, e mæ Campioin? Ah che de sto Diavo ra possanza Fà doventâ coniggi ri Lioin! Quarch'un dri sæu morti a veiva in ro campo, Atri pareivan sciorbîi da ro lampo.
68 Sola per sò deffeiza lê no basta, Ghe pâ zà d'êsse fæta prexonêra; Sì ben ch'a l'ha dapresso l'arco, e l'asta, D'assegurâse a non ha ciù manêra, Lê, comme un cigno a ro quæ sovrasta L'Aquila fra ri oxelli ra ciù fêra, Che in terra o se raniccia, e re âre chiña: Così impasmâ ne stava ra meschiña.
69 Ma Artamôo, che tegnî sin allora Dri Persi in fren procurò ra Brigâ, Ch'era sciù i pizzi per andâ in malora, E lê solo (a gran forza) fe fermâ: In veì quello faccin, che l'iñamora Ond'o l'è ro cavallo fe sgorâ; Basta ch'o mette in cauto esto Baascio Vagghe l'onô, e ro Mondo a caççafascio.
70 Per dâ a ro carro mâ deffeizo aggiutto, Zœuga de çimiterra senza guante. Ma da Rinardo, e da Goffrê è dro tutto Dessipâ ra sò schera in quell'instante. Ro meschin vedde, e se comporta tutto Ciù da mincion, che Capitañio amante. Sarvaoù Armidda, a tornâ no s'astalla Ro porco è fûto, e vœu serrâ ra stalla.
71 Perchè desfæto dri Paghen ro Campo Senza remedio fu da quello laoù. Ma in l'âtra banda çedendo ro Campo Ri Franchi a i Turchi han re spalle vortaoù. Appeña un dri Roberti ebbe ro scampo, Dappœu, che in pêto, e in cera fu inciagaoù; E l'âtro prexonê restò d'Adrasto, Così contrapesaoù fu ro contrasto.
72 Piggia allora Goffrè tempo opportun; Ri sœu remette, e pœuscia fa rettorno Senza tardâ a ra çuffa, e così l'un A investî và nell'âtro intrego corno. Ven tento de nemigo sangue ognun, Con preize degne de trionfo intorno. Ra vittoria, e l'onô ven da ogni parte. Stà dubbia in mêzo ra fortuña, e Marte.
73 Aoura mentre era tâ fêa costion Fra l'Ezerçito Franco, e ro Pagan; Montò in çimma dra Torre, e da un barcon Guardò (si ben da lonxi) ro Sordan. Guardò (comm'in Teatro dro Farcon) Re scene de Tragedia che se fan, Ri assâti veì, l'estremmo orrô dra morte, Ri effetti, e i zœughi dro caxo, e dra sciorte.
74 Instantaraoù pe un poco, e stupefæto O restò a primma vista, e pœu s'aççeize. De vœuggia d'êsse lê assì a ro fæto. In campo de battaggia a re âtre impreize. D'asbrivo senza parlâ d'âtro cæto S'armò d'ermetto, avend'ogn'âtro Arneize. Olà (criò) staremmo chì a dormî? Ancœu emmo da vinçe, o da morî.
75 O sæ effetto de Dê dra providenza, Che tanta furia gh'adesciò in ra mente, Perchè in quella giornâ sin ra semenza Dri Turchi, e re reliquie foissan spoente; O vexin a restâ de vitta senza, Ra morte pe incontrâ tiraoù se sente; Corrindo impetuoso arve ra porta, E uña guerra improvisa a i Franchi porta.
76 Non aspêta, che aççettan ri sò invîi I compagni; esce fœura sto mastin, E solo sfîa mille Françeixi unîi, Intra ond'è mille spoæ ro Turco fin; Ma da l'impeto sò squæxi rapîi Ro seguan ri âtri insemme co' Aladin. Chi caouto, o vile fu, n'hà ciù temanza, Opea ciù de furô, che de speranza.
77 Quelli; che se gh'imbattan dra sò spâ Cazzan da i corpi orribili improvixi: Se veddan primma morti, che amaççâ, Così spedìo o l'è in atterrâ i nemixi: Da i primmi a ri derræ de st'animâ Dra nœutte van con ro terrô ri avixi; De mœuo che tumurtuando dra Sorîa Ra gente amiga zà squæxi fuzzîa.
78 Ma con manco de poira ro Guascon L'ordine dra sò squaddra tegne in pê, Tutto che pre êsse vexiña a l'aççion De ficco a fu battûa senza quartê. Nesciun dente de lovo, o de vorpon Ne granfia, o becco de farco, o spravê S'insangonò in ra mandra, o fra ri oxelli, Comme ra spâ de Soliman tra quelli
79 Pâ giusto, che affamâ a l'ingiottisce Peççi d'ommi, e ro sangue œuggie sciorbî E con lê Aladin batte, e ferisce, Seguitaoù da ri so, ri assediatoî. Ro bon Raimondo corre onde sbertisce Soliman ri Crestien ne vœu fuzzî; Se ben ch'o l'aggie ra man conosciûo Che ghe fe œuveâ l'inguento con l'imbûo
80 Animozo l'affronta, ma o se sente Ferî de nœuo oud'o$^{[sic]}$ fu primma offeizo: Solo n'è corpa ra so etæ cadente, Che dre botte non pœu soffrî ro peizo. In sto tempo asâtaoù da molta gente O fu, ma da âtretanta o fu defeizo. Ro Sordan se ne va, perch'o ghe pâ Za morto, o pù, ch'ogn'un ro pœu amaççâ.
81 Contra ri âtri s'investe, e taggia, e squarça, E in poco scito fa cose stupende. D'un commisso dra morte o fa comparsa, Çerca per tutto de fâ prœuve orrende, Comme, chi ha sempre ra pittanza scarsa, A un bon disnâ solo a ingorfâ o l'attende, Così apointo se fa veì ro Sordan Abbrascaoù, e ascramaoù de sangue uman.
82 Carando pe ra breccia o tira vîa, E a ra gran zuffa corre de trotton, Ma in ri compagni ro furô, e ra poîa Resta, ch'intrò a i nemixi int'ro gippon; Uña schera vorræ rende compîa Ra vittoria, e redûira a perfezion. L'âtra resiste sì, ma non e senza Segno de fuga ra sò resistenza.
83 Çedendo ro Guascon se retirava; Quelli de Siro chì e là fuzzin. Era vexin l'allôgio d'onde stava Ferîo Tancrè, e lì o forô sentin. Ro letto o cara, e per veì ch'aria fava Pattelando s'accosta a un fenestrin. Vedde ro Conte in terra, e chi ha a ro collo Ra bisacca, e chi è fûto a rompicollo.
84 Virtù, che in ri grend'ommi mai mentisce: Si ben ro corpo sæ languido, e stanco; Pe spirito, e pe barzamo supprisce In Tancrè, e a ro rende agile e franco. A ra senestra ro gran scuddo unisce, Sfodra con l'âtra man de pont'in gianco Ra spá, e tutto ch'o sæ convaliscente, Pâ, che d'est'arme ro peiso non sente.
85 Zu se ne ven, e crîa: vili fuzzî, Vostro patron ferîo abbandonæ? Chi porrà in re Moschee zœumoæ soffrî De veì re sò arme pe troffeo spieghæ? Tornæ in Guascogna, e a ro so figgio dî, Che morì o poære, onde voî seì scappæ. Così parla Tancrè, e ro sò parlâ, Añima i sœu, e i nemixi fa tremmâ.
86 E pœu con ro gran scuddo fabricaoù De sætte cœurii de Toro d'Irlanda, Co un covercio d'âçâ ben temperaoù, Che pœu resiste a i troin, che Giove manda, Raimondo ten ascoso, e reparaoù Da saette, che ciœuvan d'ogni banda: Con ra spá ri nemixi intorno scaccia, Ro Cont'è ciù segûo, ch'int'uña maccia.
87 Respirando ben presto s'ærze in pê Ro bon vêgio deffeizo in sta manêra, E se sente bruxâ da doî fastê, Ro cœu dà sdegno, e da vergœugna in cêra. Gira ri œuggi allumæ pe ogni sentê, Per veì se a caxo ro Sordan ciù gh'êra: Ma o no ro vedde, e in arneize se metet$^{[sic]}$ De fâ co'i Saraxin re sœu vendette.
88 Aderrè tornan ri Guascoin, e insemme Seguan ro Conte a vendicâse intento. Chi primma ardimentozo era, aoura temme; Passa l'ardî ond'era ro spavento. Chi fuziva aoura incarza a veire, e a remme Così gira ra rœua int'un momento. De sò man Raimondo fa scontâ, Con çento vitte uña sola stoccâ.
89 Mentre ro Conte un vergognoso sdegno Contra i cappi de guerra sfœugâ tenta; Vede l'ingiusto usurpatô dro Regno, Che fra i primmi scombatte, e se gh'aventa, Ro piggia in fronte, e in ro mæximo segno Ciù votte investe ra sò spá non lenta; Cazze ro Ræ, e con singurto orrendo Roggia ra terra ond'o regnò, morendo.
90 Ra morte d'Aladin, ra lontananza Dro Sordan, mette ri âtri in confuxion. Parte investan re lançe con ra pança. Comme bestie arraggiæ senza raxon. Parte a re fighe per sarvâ ra pança, Corran verso e sò tañe a tomboron. Mesccio fra lô ro vinçitô indefesso Intra, e piggia dra torre ro possesso.
91 Piggiâ è ra rocca: e per chi vœu scappâ Sciù re âte scare, o fœua, no gh'è ciù mondo Montaoù dra mæsma in çimma descciegâ Ra gran bandêa se vé da Raimondo. Comme avanti l'Abaoù là a ro Dénâ, Curlâ o ra fava intorno a lê in riondo. Essendo lonxi ro Sordan de questo No s'accorzè, ma capitò ben presto.
92 Arrivando ghe parse int'ri maxelli De Sozzeivera intrâ, o pù dra morte Dent'ro Regno, dri sœu fæti in strepelli, Tanto ro sangue sbronzinava forte. Se vortò in là per non mirá ciù quelli Misei avançi, e veddendo per sciorte, Spærso un cavallo, e vœuo per lì stracorso: Ciappa ra brilla, monta, e sproña in corso.
93 Beneitusso zugando a ro ballon, Poca balla, ma boña o predicava. Così lê appointo comme lampo, e tron, Breve a ri sœu, ma grande aggiutto dava. In un’attimo a peççi in st'occaxion, Taggiò ri battezæ ch'o l'arrivava: Çento, e ciù n'amaççò, ma pù de doî, Resterà sempre ra memoria in noî.
94 Odoardo, e Girdippe e vostre impreize Degne d'êsse scorpîe, d'êsse cantæ, Vœuggio (aggiuttaoù da ra muza Zeneize) Consegrâ fra r'inzegni sfondoræ: Perch'a e gente a vegnî d'ogni paeize L'amô vostro, e virtù cognita sæ: Perchè cianzendo, chi farà l'amô. Fasse a e vostr'osse, e a re mæ rimme onô.
95 Ra brava donna læsta là se scaggia Onde ro Turco amazza ommi in giornâ, Con doî taggi ro scuddo a ghe sbaraggia, E dro sangue da un laoù ghe fa versâ. Ro Sordan ra conosce, e crîa de raggia: Con ro gallo a galliña l'è arrivá, Mêgio saræ che virtuosa d'agoggia Ti foissi: e intanto cadenaççi o roggia.
96 Pœuscia o taxè, ma çimmaoù de venin, Ro temerario gh'adrizzò uña botta, Che d'onde aççende amô ro soffranin, Ardì d'intrâ, rotto ro pêtabotta. Dra brilla abbandonando i correzin, Trapellando a l'è lì per piggiâ votta. Ben se n'accorze ro povero Odoardo, Sfortunaoù deffensô, se ben non tardo.
97 Cose dêllo mai fá? sdegno, e pietæ Ro començan de brocca a invexendâ. Questa per sostegnî ra sò meitæ, Quello per veì s'o se pœu vendicâ. Amô ghe caccia in testa ch'o porræ Tutto in un tempo l'un, e l'âtro fâ. Porta in aggiutto ra senestra man, Tenta con l'âtra ammazzâ ro Sordan.
98 Ma non è assæ contra ro Turco forte Possanza, e vorentæ, che sæ spartîa; Sicchè, ni a lê dà aggiutto, ni ra morte A ro nemigo dà, che l'ha ferîa. E in cangio ro Sordan, per mala sciorte, Taggia ro braçço, che ra sostegnîa; Onde per forza cazze o ra lasciò, E cazzendoghe adosso o ra nissô.
99 Comme ormo, a ro quæ de Bacco a cianta, Innamorâ s'abbraççe, e se marîe; Se côa de vento, o ferro ro desccianta, Tira in terra con lê ra vigna assie; Ra fœuggia, che ra veste tutta quanta Ghe streppa, e pesta re ughe savorîe: Pâ ch'o se dœure, e ciù dro sœu destin, De lê gh'incresce, chi ghe mœu vexin.
100 Così cazze Odoardo, e ghe dà peña, Solo ro mâ dra sò compagna etærna. Parlâ vorreivan, ma pœuran appeña Co'i sospiri spiegá ra dœuggia intærna. L'un mira l'âtro, e in forma de cadeña, S'agguantan fin che d'œurio è int'ra lantærna: A tutti doî in un tempo a se gh'amorta, Sgœuran re añime unîe dro Çê a ra porta
101 Pubrica allôa ra famma a son de tromba Sto fæto, che mette affao de contâro: Ro son non solo in ro campo rebomba, Ma capita un espresso a assegurâro. Cianze ro caxo ogn'un d'esta coromba; Sdegnaoù Rinardo và per vendicâro, Ma ghe taggia camin, ghe fa contrasto Sciù ri œuggi dro Sordan ro grande Adrasto.
102 Criava Adrasto: T'ho pù conosciûo, Ti ê giusto a i segni chi vaggo çercando. Çerneggiaoù ogni scuddo ho per menûo, Pærso ho ra voxe d'andâte ciamando. Ro voto fæto œuggio adempî te zûo, Ra to testa a Maometto consagrando. Semmo a ra prîa chì dro paragon, Ti nemigo d'Armidda, e mi campion.
103 Così ro sfîa, e pœu con botte orrende Ro ferisce da un pôço, e sciù ro collo. Comme l'ærmo resiste o no comprende Ma o ro gœuga in arçon con ciù d'un scrollo Rinardo a lê ro scianco a segno offende, Che manco pœu guarîro meistr'Apollo. Sto colosso, sto Ræ tanto temûo, Pe un corpo solo cazze lì boccûo.
104 De statua restan pe ro gran spavento Dro caxo, i Turchi, che lì attorno son. Soliman, che l'ha visto, int'un momento S'infâda, e ven ciù giano, che un limon, O vè, che fâ bezœugna testamento, No resorve, stà lì comm'un pascion; Cosa insolita a lê: ma, e non goværna Dre guære ro destin ra lezze etærna?
105 Comme un, chi sæ aggravaoù da freve ardente Se a re votte ghe rêsce de ronfá: D'aveì s'assœunna adosso ro pezente, O de veì sbirri, che ro vœuan ligâ: Che se o fa forza de fuzzî int'ra gente, Sempre o l'inciampa, che ro fa fermâ. Pe liberâse o vorræ ciammá aggiutto, Ma ra voxe non sciorte, e resta mutto.
106 Ro Sordan così allora pe rapî A l'assâto lê mæximo, se sforza; Ma in lê ro sdegno solito svanî Sente, ne ghe pâ ciù d'aveì gran forza; E quante zimme in lê nascian d'ardî, Tante un terrô segretto ghe n'asmorza. Mille cose o revôze int'ro sò cœu, Fuzzî però, ni retirâse o vœu.
107 Da ro pensozo ven ro vinçitô, E in arrivando (o che ghe poære) avanza, Pe ra veloçitæ, pe ro furô, Pe grandezza l'umana someggianza, Poco resiste quello, e da ro Priô Dri morti o và dri pari sò all'usanza. Botte no schiva, lagrime no spande: Presentâse a Pluton vosse a ra grande.
108 Soliman ro quæ spesso in longa guærra, Cazzendo, comme Anteo, sâtava sciù Ciù ostinaoù, a ra fin cazzè in tærra Per sempre; e ra sò morte inteiza fù; E con ro rettornello uña gran gnærra Tirando a ra fortuña ra virtù; Fermò ra rœua, e sotto e mæsme insegne Dri Franchi unîa militando vegne.
109 Con ri âtri è per fuzzî ra reâ schera Dri Turchi ond'è ro nervo prinçipâ; E si ben che Immortale ciammâ l'era Conven perî, e ro titolo scassâ. Ferma Emiren quello, che ha ra bandera, E ghe fa uña solenne rebuffâ: Ti no è quello (o ghe dixe) che pe Erfêo, Fra mille t'ho çernûo, façça d'ebreo?
110 Remedon no te deì zà sto stendardo, Perchè aderrê ti me ro reportasci. Ro capitañio ti veddi in azardo Dra vitta fra i nemixi, e ti ro lasci? Seguita ro destin con passo tardo Chi và, se un fuzze, o l'affîra i mostasci. Battise chì bezœugna chi œu scampâ, Solo d'onô ra stradda pœu sarvâ.
111 Questo in guerra tornò pe ro gran scorno; Lê parla a j'âtri pœu con ciù arroganza: E menaçça, e ferisce, onde rettorno Fà contro ri arme, chi ha dre arme temanza Così Emiren mette in sæsto dro corno Ra mêgio parte, e o n'è fœu de speranza. Tizaferno ciù dri âtri inanimî Ro fa, che mai feççe atto de fuzzî.
112 Anzi lì o feççe cose de stupô. I Normandi, e i Fiamenghi foin desfæti; Son per sò varentîa, e per sò suô Gernê, Roggiê, Gheardo in terra andæti. Pœu, che a ra meta dell'etærno onô Ra vitta breve sperlongò co i fæti: Stimando questa comme un pô de paggia, Andò ond'era ciù aççeiza ra battaggia.
113 Rinardo o visse, e si ben poee cangiaoù L'azzurro in cremexi dra sò armadûa; E l'aquila ro becco insangonaoù S'aggie, e ri artiggi, lê l'ha conosciûa. Aoura sì (o disse) che son mâ paraoù; Macon aggiutto in questa congiontûa, Consola Armidda! Se son vinçitô, Re sò arme int'ra moschea porto pe invô.
114 Così o pregava, e ra preghêa andò spersa Perchè sordo Macon no ro sentiva. Comme un Lion, che con ra côa se sfersa, E ra feroçitæ sveggia nativa; Ri sdegni sò così est'añima persa, D'amô a ra mœua, e a e sciamme agussa, e aviva Tutte re astuzie con ra forza azzonze, E streito in arme ro cavallo ponze.
115 Ma contro lê, che in atto conoscè D'assâtatô, ro Cavaggêo Latin Spronò ro sò; fe scialla, e se vozè Per veì ra giostra, chi gh'era vexin. Tante, e diverse botte lì se dè L'Eroe d'Italia con ro Saraxin, Che ri âtri stupîi se smentegon Squæxi ra raggia, e re arme un pô fermon.
116 Un batte appeña, e l'átro batte, e inciaga Ciù forza avendo, avendo arme ciù dûe. Tizaferno de sangue un campo allaga Con l'ærmo aværto, e scuddo o non ha ciûe. Dro sò malemmo vè ra bella maga Ro corpo infermo, rotte re armadûe; E ri compagni asmæ, che se pœu dî, Ch'aggian ra vitta appeiza a un pô de fî.
117 De tanti bravaççoin, dri quæ guarnîa Sciù ro carro era, lê restá soletta, Temme d'esse piggiâ, ra vitta ha in hîa Ne ciù spera vittoria, ni vendetta. Mêza tra infuriâ, e sbigottîa Câra, e andando comme ra staffetta Sciu'n cavallo de sprescia van con lê Sdegno, e amô, comme doî chen levrê.
118 Sola così in ri secoli passæ Creopatra fuzzì dro grand’Aougusto Ra fêa battaggia, e veire fortunæ Lasciaoùghe ro marîo con gran desgusto; Che pe amô no savendo ciú ond’o sæ Ra seguitò, fæto a lê mæsmo ingiusto. Tizaferno lê ascì vorreiva andâ Co Armidda, ma ro fa l’âtro fermâ.
119 A ro Pagan, sparîo ro sô conforto, Pâ, che ro giorno con ro Sô tramonte, E a quello che o trattêgne così a torto Da desperaoù tira uña botta in fronte. A fabricâ ro furmine bistorto Cazze ciù léggeo ro martello a Bronte Sta botta a segno ra testa ghe carca, Che cêgando a ro pêto se gh’inarca.
120 Pronto Rinardo, ch’è meistro in te$^{[sic]}$ l’arte S’erze, ghe tira un corpo, e ra corassa Gh’arve, e re coste, e ro cœu ghe sparte, E ra pointa dra spâ ciù avanti passa, Sicchè o resta ferîo da parte a parte Da ro strañio furô d’esta botassa. Cazze lì Tizaferno in braçço a morte, E l’añima fuzzî pœu da doe porte.
121 Ond’o deggie dâ aggiutto, o menâ e moen Rinardo allora fermo sta sciù e dæte; Dezordinæ veggando ri Paghen, E dri mæsmi e bandêe per terra andæte, De ferî, d’amaççâ lê se tratten, O pâ aquetaoû sto cancaro da læte. Dra donna intanto ghe ven in memoria, Che sola, e addoloâ fuzzîa l’istoria.
122 Ben ra visse scappâ, aoura reçede Pietæ, che lê ghe seggie protettô. E ghe soven, che in ro partî, ra fede De Cavaggêo dè in pegno in sò favô; Ond’a fuzze o s’indrizza, e fa, che çede Ro sdegno a ra promissa, a ro sò onô. Quella in tanto int’un folto bosco arriva, Che de Mezzan a ri assassin serviva.
123 Ghe piaxè assæ, che in quelle ciante ombrose Sola ro caxo l’avesse condutta Da cavallo a carò, e lì a l’ascoze Re freççe, l’asta, e re atr’arme de sdrutta. Arme sgraziæ (a disse) e vergognoze Sciortîe d’in guerra con ra pointa sciutta, Chì seppelîe ve vœuggio lasciâ Za che i mæ torti non seì vendicâ.
124 Ah moæ sæ vêo, ma fra tant’arme, e tante S’assuppe ao manco uña de sangue ancœu. Se ogn’âtro pêto a voî pâ de diamante, Inciagâro a uña donna ben se pœu: Donque in questo mæ nûo, e tremante Ra vittoria, ch’aggiæ ro fato vœu. A i corpi o no resiste: amô ro sà, Che, marvaxo, un bersaggio o se ne fà.
125 Mostræve in mi (che dæto è ro perdon Dro passaoù) d’uña tempea refinâ. Misera Armidda, onde redûta son. Se salute in voî solo ho da sperâ? Ma se ogn’âtro recatto non è bon, Fœura che azzonze ciaghe a chi è inciagâ, Sanerà uña saetta ra ferîa D’amô, e morindo resterò guarîa.
126 Fortuná morirò, se con mi assîe Non ven sta pæste a infettâ l’inferno. Se ferme amô, vêgne solo con mîe, Sdegno dell’ombra mæ compagno etærno: O de là zù con lê o torne chîe A quello, che de mi fe’ tanto scherno: E in aspetto terribile, in ciù forme, Veì se ghe faççe, e in speçie, quand’o dorme.
127 Dîto questo, e fissaoù ro sò penscêo Çercò ra freçça ciù ponzente, e forte Lì arrivando ra trœua ro Cavaggêo Zœumoæ vexiña a ra so estremma sciorte Zà missa a s’era in atto atroçe, e fêo Zà in cêra aveiva ro corô dra morte, E se Rinardo ra man no gh’agguanta, Ra fêa pointa dent’ro cœu a se cianta.
128 Se vozè Armidda, e attonita restò, Che sentîo a no l’eiva quand’o veggne. A buttò un crîo, e de mirâo lasciò Sdegnoza (e sì a gh’œu ben) in tanto a sveggne E comme un livio strazzandaoù cêgò Ro collo a terra, ma quello ra teggne Sciù sollevâ con ro braçço robusto, E per fâ mêgio, ghe mollò ro busto.
129 Pœu sciù ra faccia, e sciù ro sen de zoncâ Strixellâ o fesse quarche lagrimetta. Comme in te l’arba quando ra rozâ Cazzendo e scioî a reparpa, e l’erbetta; Così a lê, revegnendo, se vè arzâ De lagrime non sò ra céa umidetta. Ri œuggi træ votte a l’erzè, e âtretante Ri chinò per non dâ aoudaçia a l’amante.
130 E con languida man ro forte braçço, Che in pê ra ten, retrosa, rebœuttava Tentò ciù votte uscî da st’imbaraçço, Ma lè sempre ciù streita l’agguantava. Ingauggiâ a ra fin in t’esto laçço, Che ghe fù caro, (e sì ro Checco a fava) Bœutta in parlando de cianze un scciuppon, Senza guardâro mai: povêo garson!
131 Oh sempre, o che ti parti, o che ti torni Crûo dro paro, e chi te gh’a ghiaoù? Dî, traditô, ro mæ morî ti storni? Percose? che ra man ti m’hæ acciappaoù? Ti me vœu viva? E abbastanza de scorni E de squassi n’ho foscia ancon provaoù? Credde Armidda a un sperzuro ciù non vœu, Ma ben pœu poco, chi morî no pœu.
132 Çerto non è tò onô, non è compîo Ro trionfo, se avanti uña ragassa, Piggiâ aoura a força, che ti hæ zà tradîo (Per to eroismo) incadenâ non passa. A ri tempi passæ dîmoghe addîo. Stimmo ancœu caritæ de chi m'amassa: Ma no ra çerco a ti, che non gh'è cosa Ra quæ, essendo to don, no seggie odiosa.
133 Da ra barbarie tò spero sottrâme Fra poco, in quarche moddo, de mæ man, E s'essendo ligâ porran mancâme Arme, venin, cavestro, e Carignan, Atre stradde segure ho da troncâme Ro fî dra vitta, re stelle ro san. Vattene! Ah s'o no fa per burlâme, Stæ a veì ch'o vœu tornâ a inçingarâme!
134 Mentre a se dœu,co e lâgrime profonde, Che sdegno, e amô drent'ro cœu gh'arrancava, L'amoroso sò cento lê confonde, In ro quæ onesta ra pietæ spiccava. E con dôçi parolle o ghe responde: Cose stæto ciù a cianze a Maddonava? A i scorni nò, a ro regno œuggio sarvâte; Bella, cara, me cœu, no desperâte.
135 Mira esti œuggi, che son (se a ro parlâ Ti no creddi) dro cœu spêgio, e retræto. De remettite zuro, a commandâ De Damasco in ro Trono: e caxo dæto, Che ti voressi fâte battezâ, T'asseguro in etærno da ogni cæto. Nè in ro Levante ghe sarà nisciuña, Che posse mai vantâ ra to fortuña.
136 Così lê parla, e prega, e ascâda, e bagna Re preghere cianzendo, e sospirando. Comme smaiña ra neive dra montagna, A ro Sô câdo, o quando va sciusciando Scirocco; in quella ra raggia sì stagna, Che pareiva, s'acqueta, e va mancando: In sto mœuo refrescon lì l'amiçiçia, Ma da Ommi da ben, senza maliçia.
137 In sto fra tempo vè ro Capitan D'Egitto, in terra ro reâ stendardo, E vedde assì, che Goffrê de sò man Fa cazze insemme Remedon gagiardo O se trœuva lì solo, comm'un can, Girando a i sœu morti, e scappæ ro sguardo Fûzî non vœu, ma o çerca ra mainêa De morî comme Turno a i pê d'Enêa.
138 E contra ro maggiô Buggion s'asbriva, Che nemigo non sa trœuvâ ciù degno, Mostrando d'ond'o passa, ond'o l'arriva Dro gran cœu desperaoù l'urtimo segno. E da lontan criâ o se sentiva Aveì da ti ra morte non ho a sdegno: Ma tenterò, che in ro mæ, rebattûo Ti vegghi ti ascì ro to derrûo.
139 Così o ghe dixe, e li int'un'uria e buria L'un contro l'âtro per ferî se slança. Pointo in un braçço, e desarmaoù int'ra furia Dro scuddo fu ro Capitan de França. Ro quæ a l'âtro in vendetta de l'ingiuria Tirò un gran reværso; ma in sostança, Visto, ch'o sghinda, e ch'o schiva ro taggio, O l'infirò int'ra pança comm'un baggio.
140 Morto Emiren poc'avanzo è restaoù Dro gran campo sparîo comme ro scento. Segue i vinti Goffrê, pœu o s'è fermaoù, Ch'Artamôo vè a pê de sangue tento, Con mêza spâ, con ro morrion scciappaoù Battûo, e assequæiraoù da ciù de çento. Crîa a ri sœu, fermæve; e ti Barron, Rendite a mi (che son Goffrê) prexon.
141 Quello, che fin chì dro sciusciêgo o fè Ciù, che s'o foisse ro ricco Pollon, Sentendo ro gran nomme, se vôzè A Goffrè, e se ghe misse in zenoggion: A ra superbia, a i fasti exilio o dè, Che cara assæ ghe fu ra vitta in don; Solo che in dághe in man ra mêza spà, O ghe disse; guâgnaoù ti hæ ra giornâ.
142 L'oro, che ho int'ro mæ Regno, e dra Moggê Pietoza e perle porran rescattâme. Ha dæto a mi, ghe reprica Goffrê, Un cœu, che çerto ti no pœu cangiâme. Guerezzo per servî a Domenendê Non san l'oro, e re gioje imbarlugâme; E ti ti m'hæ piggiaoù per bazzajotto? Và, che te staræ mêgio ro capotto.
143 O tâxe; e dæto ro prexonê in man Dri sœu, inseguisce quelli, che fuzzivan Che a ri repoêi de pê se retiran, Ma là arrivæ manco ra morte schivan. Ro vallo i Franchi d'assâto piggian De sangue vivo i padiggioin s'impivan, Che tutto inonda, tutto sporca, e guasta, Così vinçe Goffrê, e tanto basta.
144 Così vinçe Goffrê, ma questo tanto No ghe basta, che subbito vœu andâ, Si ben de sangue ha ancon brutto ro manto, Ro Santuario de Cristo a visitâ, In ro quæ intraoù con dri Offiziali a canto Dre arme pe invò, o ne guarnì l'Artá. Ro gran Sepurto adôran, pœuscia lê In áta voxe intonnò ro Te Dê.
FIN
* ↑ Torrente a' confini di Voltri nella Riviera occidentale di Genova, con montagne all'intorno per lo più coperte di nebbia densissima, che indica venti gagliardi.
* ↑ Due Avocati$^{[sic]}$ celeberrimi di Genova.
* ↑ Termine usato da' Genovesi per spiegare quanto sia difficile provedere$^{[sic]}$ in un'affare$^{[sic]}$ incognito.
* ↑ Spada.
* ↑ Due del Popolo, che hanno mostrato coraggio nella guerra del 1746.
* ↑ Uno de' Quartieri della Città abbondante di Taverne.
* ↑ Interprete.
* ↑ Canneto vasto postato in Polcevera in vicinanza del Ponte detto di Morigallo di un Paesano denominato Gambino.
* ↑ Maestro di scherma famoso che insegnava in Genova.
* ↑ Altro Maestro di scherma come sopra, ancor vivente.
* ↑ Teatro famoso in Genova.
* ↑ Pignatta da fuoco, di cui si servono i Lanciatori pescando in mare alla notte.
* ↑ Giuochi di Bandiera, che si fanno dalla comitiva dell'Abate della Valle di Bisagno, entrando la vigilia di Natale in Città.
* ↑ Abitazione incomoda, ove abita la plebe.
* ↑ Colle ameno entro la Città di Genova, ove è un ponte altissimo, da cui già tal'uni si sono precipitati.